
Részvét és megváltás: karthauzi cellafestmények a XIV. és XV. századi Németalföldön 

 
Noha Charles Sterling már 1959-ben megalapozta a karthauzi cellafestmények önálló műfaját, műfaji sajátosságai mentén a művészettörténeti kutatás mégsem tárgyalta ezt a képtípust. E hiányosság pótlására kínál lehetőséget egy tizennegyedik és tizenötödik századi, a burgundi udvarban és a korabeli geopolitikai viszonyok mentén hozzá tartozó Németalföldön készült festményekből álló csoport. A képek a Kálvária dombon megfeszített Krisztust ábrázolják a Szűzanya, Evangélista Szent János és egy karthauzi szerzetes társaságában, és remek lehetőséget kínálnak a képtípus stilisztikai vizsgálatára és a cellaképeknek a karthauzi magándevócióban betöltött szerepének kutatására.
A festményeken megjelenített alakok jellemvonásainak és a kép használatának elemzése rávilágít azokra a sajátos módozatokra, ahogyan a karthauzi rend tagjai átélték Krisztus passióját, azonosultak fájdalmaival és részesültek a Szűzanya szenvedéseiben.
Az első fejezet a karthauzi kolostori élet két aspektusát vizsgálja, a rend szokásait I. Karthauzi Guigo tizenkettedik századi rendszabályzata alapján, valamint a festményeket befogadó szerzetesi cellákat. Ez utóbbiakról elsősorban a Dijon-ban fellelhető, a champmoli rendház építésére és működésére vonatkozó archív könyvelés feljegyzései tanúskodnak.
A második fejezet a cellafestmények kompozíciós jellemvonásait vizsgálja és a kompozíció elemeinek a kor meditatív írásaival való összefüggéseit kutatja, elsősorban Ludolphus de Saxonia tizennegyedik században írott De Vita Christi című munkája alapján.
Végkövetkeztetésként a dolgozat megerősíti, hogy a karthauzi rend tizennégy és tizenötödik századi magándevóciós szertartásai elsősorban Krisztus passiójára és a szerzeteseknek a passióban való minél valóságosabb részvételre vonatkoztak. Továbbá bizonyítja, hogy a Szűzanya, a passiójában való osztozása által, társ-megváltóként szerepel a karthauziak magánáhítatossági gyakorlatában és magándevóciós ábrázolásaikon egyaránt.



